ዳንኤል ክብረት:

አንድ ነገር አለ

ዓርብ ዕለት ማታ ነው ለቅዳሜ አጥቢያ፣ ድሬዳዋ እምብርት ላይ ቆመን፡፡ ከአንድ የምሽት ፕሮግራም ተመልሰን ከኛ ከሚለዩ ወንድሞች ጋር እያወራን፡፡ ከኛ ራቅ ብሎ አንድ ወጣት ዘና ኮራ ብሎ ይሄዳል፡፡ ሌሎች ወጣቶች ደግሞ ከርሱ በግምት ሃምሳ ሜትር ርቀው ከኋላው ይከተሉታል፡፡

«ግን ነፍሱ ምን አግኝቶ ነው በዚህ ሰዓት እንዲህ የሚጀነነው» አለ አንዱ፡፡

«ምናቅለታለሁ» ሌላው መለሰ

«አንድ ነገርማ ሳይኖረው እንዲህ አይሆንም»

«እርሱማ ያለ አንድ ነገር እንዲህ በማታ ይጀነናል»

«አዎ አንድ ነገር ይኖረዋል፡፡»

ወጣቶቹ ወጣቱን በዚያ ማታ ስለ ጀነነው ነገር ምንም የሚያውቁት ነገር አልነበረም፡፡ ግን «በአንድ ነገር» ተስማሙ «አንድ ነገር ሳይኖረው አይቀርም» ብለው፡፡ እርግጠኛ ነኝ ወደ ዝርዝር ቢገቡ ኖሮ አይስማሙም ነበር፡፡ በምሥጢራዊው ጥቅለላ ግን ተስማሙ «አንድ ነገር አለ» በሚለው፡፡ 

«አንድ ነገር አለ» በማኅበረሰባችን ውስጥ የቆየ የሽንፈት መደበቂያ ሥውር መንገድ ነው፡፡

«እንዲህ ያደከምሽኝ እግሬ እስከሚነቃ

አንዳች ነገር አለሽ ሌሊት የሚወቃ»  ይል የለ ሥነ ቃላችንስ፡፡

ተንትኖ፣ ዘርዝሮ፣ ፈትሾ፣ እስከ መጨረሻው ሄዶ፣ መጋረጃውን ገላልጦ፣ ቆፍሮ፣ ሰባብሮ ውስጡን ከማየት፣ በውስጡ ባለው ነገር ላይም ከመከራከር ይልቅ እንዴው በደፈናው «አንድ ነገር ቢኖር ነው» እያሉ መስማማት፡፡

እገሌ እንዴት በአንድ ጊዜ ሀብታም ሆነ፣ አንድ ነገር ቢኖር ነው

እገሌ እንዴት ባለ ሥልጣን ሆነ፣ አንድ ነገር ቢኖር ነው

እገሌ እንዴት መናኝ ሆነ፣ አንድ ነገር ቢኖረው ነው፡፡

የእገሌ ልጆች ጎበዙ፣ አንዳች ነገር አጠጥቷቸው ነው

«አንድ ነገር» ከየት መጣ?

በንጉሡ ዘመን የነበሩ ሰዎች ሲያወሩ በተደጋጋሚ የምሰማው ነገር አለ፡፡ «ንጉሡ እንዴው ድንገት ከች ሲሉ፣ አቤት ግርማ ሞገሳቸው፤ ቁመታቸው አጭር ነው፣ ሰውነታቸው ቀጠን ያለ ነው፣ ፊታቸው ላይ ግን አንዳች ነገር አለ፣ እንዴው ስታዩዋቸው ስገዱ ስገዱ የሚያሰኝ አንድ ነገር አለ» ያ ነገር ምንድን ነው? የሚነግራችሁ የለም፡፡ ብቻ አንዳች ነገር አላቸው፡፡

ከተገለጠ ነገር ይልቅ ያልተገለጠ ነገር በማኅበረሰባችን ውስጥ ከበሬታም ዋጋም ያገኛል፡፡ በላዩ ላይ አወ ሳሰዱ፣ አመራረቱ፣ ይዘቱ እና አገልግሎቱ የሚያበቃበት ጊዜ ከተነገረው ዘመናዊ መድኃኒት ይልቅ «በእኩለ ሌሊት፣ ዶሮ ሳይጮኽ፣ ሰው ሳያይ፣ በጋቢ ተሸፋፍኖ፣ በነጭ እንጀራ ውስጥ፣ ፊትን ወደ ምዕራብ አዙሮ» የሚወሰደው የአበሻ መድኃኒት ልዩ ክብር አለው፡፡ ለምን ቢባል ከተገለጠ ነገር ይልቅ የተሸፋፈነ ነገር ክብርም ዋጋም አለውና፡፡ ዐዋቂው ይህንን ሁሉ ያሉት አንድ ነገር ቢኖራቸው አይደል?

👌 ለቁም ነገር ቦታ ይኑረን 

